Эномото Ясубе пэлъэщыну пIэрэ?
«Битва под Москвой -2013» зи чэзу удэзыхьэх спорт зэпеуэ жэпуэгъуэм и 26-м Мэзкууу дэт «Урысей» къэрал концерт гъэлъэгъуапIэ нэхъыщ-хьэм Iэпщэрыбанэ зэхэтымкIэ щекIуэкIынущ.
Туменов Альберт Къэбэрдей-Балъкъэрым и щIыхьыр иджы етIуанэу а зэхьэзэхуэм щихъумэнущ Шэрэдж муниципальнэ щIыналъэм хыхьэ Бабугент къуажэм къыщалъхуа Туменов Альберт (кг 77-рэ). Фигу къэдгъэкIыжынщи, мы гъэм мэкъуауэгъуэм и 20-м апхуэдэ зэпеуэм ди лъахэгъум и хьэрхуэрэгъуу щыщыта Мироненкэ Роман япэ раундым нокауткIэ щыхигъэщIащ.
Иджырей зэхьэзэхуэм Альберт щыIущIэнущ Эномото Ясубе. Ар джиу-джитсумрэ грэпплингымкIэ Швейцариемрэ Германиемрэ я чемпионщ, кикбоксингымкIэ Швейцарием щытекIуащ, тай боксым и IKBO лIэужьыгъуэмкIэ 2008 гъэм дуней псом щынэхъыфIащ, грэпплингым и UGC лIэужьыгъуэмкIэ Европэм къыщыпэлъэщын къыкъуэкIакъым. Эномото зэпеуэ 15-м хэтати, 11-м щытекIуащ.
IэщIагъэлIхэм зэрыжаIэмкIэ, иджырей зэIущIэр зэхьэзэхуэ псом хиубыдэ нэхъ узытхьэкъуу щытынущ.
ФIыкIэ дызыщыгугъ, нокаутхэмкIэ мастер Туменов Альберт лъагапIэ-щIэм хуэхьэзырщ. Профессионал рингым щригъэкIуэкIа зэIущIэ 11-м ящыщу 10-м ар щытекIуащ.
«Битва под Москвой-2013» зэпеуэр «Россия-2», «Бойцовский клуб» телеканалхэмкIэ, Sportвox.ru сайтым эфир занщIэм жэпуэгъуэм и 26-м и пщыхьэщхьэм щагъэлъэгъуэнущ.
Кужоновэ Эльмирэ.
